open-index/open-wikipedia-markdown huggingface dataset:
لحرب لإسرائيلية لإيرانية

**لحرب لإسرائيلية لإيرانية** هي حرب بين إسرائيل و إيران بدات ف 13 يونيو 2025 و سالات ب حبيس د لقرطاس ف 24 يونيو 2025.

ف 13 يونيو 2025، دارت إسرائيل هجمات جوية على لعشرات د لأهداف ف إيران. إيران مدعومة من عند لحوتيين ف ليامان، و إسرائيل من عند لميريكان. تحت السمية لكوضية "عملية السبع الطالع" *Operation Rising Lion*، قوات الدفاع لإسرائيلية *IDF* و لموصاد خصّرو مواقع نووية و مراكز عسكارية، و قتلو عدد ديال لقيّاد لعسكاريين لكبار ف ديورهم. هادي كانت أكبر هجمة على إيران من حرب إيران و لعراق ف عوام 1980.

ف السوايع اللولين د الصباح ديال 13 يونيو، بانو أخبار على نفيجارات ف طهران، سيرتو حدا لقواعد لعسكارية و لحومات لي ساكنين فيهم لقيّاد لعسكاريين لكبار. لمواقع النووية ديال إيران تستهدفو ف ناطانز، خونداب، و خوراماباد (). من بين لي تقتلو ف لهجمات كاين لكوماندان ديال لحرس التوري لإيراني حسين سلمي، الشاف ديال ليطاماجور ف لارمي د إيران محمد باقري، لعولاما د النووي فريدون عباسي و محمد مهدي طهرانجي، و عدد ديال لعساكريا و لمدنيين. الضربات ستامرو ف لعشية و الليلة ديال 13 يونيو، ب أخبار على تفرڭيعات حدا مطار تابريز، و ف لمواقع النووية ديال ناطانز و فوردو. ف الليلة ديال نفس النهار، إيران بدات سيرية ديال الضربات لمضادة ضد إسرائيل. لحوتيين ف ليامان، لي متحالفين معا النظام لإيراني، تاهوما صيفطو صوارخ على إسرائيل. لميريكان، لي كانت دافعات على إسرائيل ضد الصواريخ لإيرانية، تا هيّ هجمات على مواقع نووية د إيران ب ضربات صاروخية، ف النهار التاسع ديال لحرب. هادشي عتابروه لحوتيين "إعلان ديال لحرب" من عند لميريكان، و فسخو إتفاقية حبيس لقرطاس لي كانو سناوها معاهم، وخا مادارو تا شي هجوم على لباطوات د لميريكان ف لبحر لحمر من ديك الساع.

الضربات لإسرائيلية تشكرو بزاف من عند لمعارضة لإيرانية و من عند رئيس لميريكان دونالد طرامپ، لي دعا النظام لإيراني باش يوافق على لإتفاقية النووية فيساع. لحملة لعسكارية شجبوها روسيا و الشينوا، و بزاف د لبلدان ف الشرق لأوسط و إفريقيا. لإتحاد لؤروپي و عدد د لبلدان ف ؤروپا عتابرو بلي إيران هيّ "السباب ف عدم لإستقرار" و بلي ماخاصهاش تحصل على السلاح النووي ڭاع، و دعاو إسرائيل و إيران باش ينقصو من التوترات.

ف 24 يونيو 2025، تّافقو لأطراف على حبيس د لقرطاس. وخا إيران و إسرائيل بجوج خرقوه ف السوايع اللولين، بقا هاد لإتفاق ساري.

## مصادر

تصنيف:2025 ف إيران
تصنيف:2025 ف إسرائيل
ديڤيد لينتش

**ديڤيد كيث لينتش** (مزيود ف 20 يناير 1946، توفى ف 16 يناير 2025) صانع أفلام، فنان تشكيلي، موسيقي و مومتيل ميريكاني. كيتّعتابر لينتش بشكل عام من أعظم صنّاع لأفلام ف التاريخ، و بزاف كيڭولو عليه بلي كان "ڤيزيونير"، و خدا إشادات كبيرة على لأفلام ديالو لي تميّزات ب السوريالية و التجريبية. ف لكاريير ديالو لي متدات على 5 د لعقود، نال بزاف د الجوائز، بحال السبع الدهبي ديال لإنجاز ف لكاريير ف مهرجال لأفلام د ڤينيسيا ف 2006، و جايزة لؤسكار الشرفية ف 2019.

لينتش درس الرسيم و دار أفلام قصار قبل مايدير أول فيلم طويل ديالو، لي هوّ فيلم د لخلعة الجسدية ب عنوان راس لڭومة *Eraserhead* (1977) لي لقى نجاح كا فيلم ديال نص الليل. خدا إشادة ديال النقّاد و ترشيحات ل جايزة لؤسكار على أحسن مخريج على الدراما لبيوڭرافية الراجل لفيل (1980) *Elephant Man*، و على لأفلام لفنية د النيو نوار و د لغموض لمخمل الزرق (1986) *Blue Velvet* و طريق مولهولاند (2001) *Mulholland Drive*. و على فيلم الدراما الرومانسية و الجريمة همجي ف لقلب (1990) *Wild at Heart*، خدا الجريدة د الدهب *Palme d'Or* ف مهرجان كان د لفيلم. زيادة على هادشي، دار لإخراج ديال فيلم لؤپيرا د لفضاء جبيّل (1984) *Dune*، فيلم النيو نوار لوطوروط لمفقودة (1997) *Lost Highway*، فيلم الطريق لقصة لمسڭدة (1999) *The Straight Story*، و لفيلم التجريبي د لپسيكولوجيا و لإتارة لإمبراطورية الداخلية (2006) *Inland Empire*.

لينتش دار معا مارك فروصط لإنتاج ديال السيرية د التلفازة د لخلعة السوريالية "توين پيكس" *Twin Peaks* ف قناة إي بي سي، مابين 1990 و 1991. و خدا على ودّها 5 د الترشيحات ل جايزة إيمي د پرايمتايم، منها وحدة على "إخراج متميّز ديال سيرية د الدراما" و وحدة على "سيناريو متميز ديال سيرية د الدراما". لينتش شارك ف السيناريو و لإخراج ديال لفيلم د التسبيقة توين پيكس: لعافية كاتمشي معايا (1992) *Twin Peaks: Fire Walk with Me* و لموسم التالت د السيرية ف 2017. لكاريير د التمتيل ديالو شملات أدوار ف سيريات بحال توين پيكس، ذ كليڤلاند شوو (2010 تال 2013) *The Cleveland Show*، لوي (2012) *Louie*، و أفلام بحال مزهار (2017) *Lucky* و ذ فابلمانز (2022) *The Fabelmans*. و دار لإخراج ديال ڤيديو كليپات ل فنانين بحال كريس إزاك، إكس جاپان، موبي، إنطرپول، ناين إنتش نييلز و ضونوڤان، و إشهارات تجارية ديال ماركات بحال ضيور، إيڤ سان لورون، ڭوتشي *Gucci* و ديال الديپارطومو د نيويورك ديال الصرف الصحي.

لينتش خدم تا موسيقي، و خرّج ألبومات صولو، و خدم تا ف الديزاين ديال لموبل، الرسيم لكارتوني، لانيماصيون، لفوطوڭرافي، و لكتابة. كان كيمارس لميديطاسيو التجاوزية *Transcendental Meditation*، و دار مؤسسة ديڤيد لينتش باش يموّل دروس ديال لميديطاسيو للناس لي كيعانيو من صعوبات. لينتش كان كيكمي حياتو كلها، و توفى بسباب تعقيدات ديال نفاخ الرية *Emphysema*، بعدما تّعتق من دارو فاش طراو لعوافي د جنوب كاليفورنيا د يناير 2025.

## مصادر

تصنيف:وفيات 2025
تصنيف:زيادة 1946
طيب كحل لعيون

**طيب كحل لعيون** (مزيود ف 1931، توفى ف 18 يناير 2025) قارئ د لقرآن مغريبي، لي كيتلقب ب "شيخ قرّاء لمغريب".

كيتّعتابر الشيخ الطيب كحل لعيون واحد من أبرز لقارئين ديال لقرآن ب الترتيل لمغريبي، و تّعرف على طريق راديو دار السي سعيد ف مراكش.

## حياتو
تزاد كحل لعيون ف مراكش، و حفظ لقرآن قبل مايوصل ل سن 12 عام. بدا لكاريير ديالو ف جامع بن يوسف ف مراكش، و كان إمام ديال التراويح ديجا على عمر د 16 عام. و دار التلاوة د لقرآن قدّام لماليك محمد لخامس ف مناسبة حتيفالية. كمّل قرايتو ف جامعة بن يوسف قبل ما يمشي للقاهرة باش يقرا ف كلية دار لعلوم لي تابعة ل جامعة لقاهرة. و خدا شهادة عليا ف عولوم لقرآن و السنة من دار لحديث لحسنية. ف التمانينات عيّنو لماليك لحسن التاني باش يقرّي لقرآن و لمواد لإسلامية ل أفراد ديال لعائلة لملكية، منهم لأمير مولاي رشيد و عدد ديال لأميرات.

كان قرّا أجيال ديال لحفّاظ د لقرآن ف ليسي محمد لخامس ف مراكش، و شارك ف لجنات ديال تحكيم مسابقات التجويد ف لمغريب و على برّا.

## لوفاة ديالو
توفى كحل لعيون نهار السبت 18 يناير ف الرباط و ف عمرو 94 عام، و تّدفن ف مقبرة الشوهادا ف الرباط، بعد صلا د لڭنازة لي تدارت ف نفس النهار ف حي أڭدال، ب حضور عدد كبير ديال لمحبين و الطلّاب، و لعائلة ديالو.

## مصادر

تصنيف:ناس توفاو ف الرباط
تصنيف:وفيات 2025
تصنيف:ناس تزادو ف مراكش
تصنيف:زيادة 1931
تصنيف:قاري د لقرآن
تصنيف:ناس د مراكش
عبدلحق مبشور

**عبدلحق مبشور** (توفى ف 20 يناير 2025 ف الدارلبيضا) إعلامي مغريبي.

## لكاريير ديالو
كان مدير و منتيج ديال لبرامج ف قناة دوزيم، و من بعد ولّا مؤسس و مدير ديال مهرجان سيدي عتمان د السينيما لمغريبية. تدار ليه تكريم ف النسخة التامنة ديال لمهرجان ف دجنبر 2023.

كان عضو ديال مجلس لمدينة د الدارلبيضا.

كان نشيط ف عدد ديال الجمعيات ديال السينيما، و رئيس ديال الجمعية د لمتقاعدين ديال دوزيم. كان معروف ب لكرم ديالو و كان كيتلقّب ب "لحنين".

## لوفاة ديالو
كان مبشور دار عدد ديال لعمليات على لقلب، و توفى نهار التنين 20 يناير على عمر ديال 69 عام ف كلينيك ف الدارلبيضا بعد صراع معا لمرض. تدارت الصلا د لݣنازة ديالو ف جامع پاكيستان ف سيدي عتمان و تّدفن ف مقبرة الشوهادا ف الرباط.

## مصادر

تصنيف:وفيات 2025
تصنيف:ناس توفاو ف الدار البيضا
مقبرة الشوهادا

**مقبرة الشوهادا** (ب لعربية *مقبرة الشهداء*) هي مقبرة د لمسلمين كاينة ف مدينة الرباط ف لمغريب. لمساحة ديالها علاين 15 هيكطار، و جات قبالة لمحيط لأطلسي. هيّ أكبر مقبرة د لمسلمين ف لمدينة، و عندها مكانة متميزة من بين 3500 مقبرة لي كاينين ف لمغريب، حيت كيتدفنو فيها غير لعلية د الناس، من السياسيين، رجال لأعمال، الجينيرالات، لفنانين و لمتقفين. داكشي علاش ولات كاتّعرف ب "مقبرة ڤي أي پي"، و كاين لي كيسمّيها مقبرة د "خمسة د النجوم". التكاليف ديال الدفين و اللقي ديال موضع د الدفين كيختالفو على أي مقبرة خرة كاينة ف لمغريب.

## ليستة د الناس لي تدفنو فيها

## مصادر

تصنيف:الرباط
تصنيف:پاجات كاتخدم خاصيات ديال ويكيداطا
تصنيف:مقابر ف لمغريب
ساريتة الفاسي

**ساريتة الفاسي** (مزيودة ف 1952 ف طانجا، توفات ف 2 فبراير 2025) هيّ مغنية إسرائيلية من أصل يهودي مغريبي. كانت معروفة ب سميتها لفنية **إيڤا فرانسيس** *Eva Francis*، و أشهر أغنية ديالها هيّ "بحر الدموع" ().

## حياتها
ساريتة لفاسي تزادت ف طانجا، و هاجرات معا فاميلتها ل پيتاح تيكڤا، إسرائيل، ف 1963 و ف عمرها 11 عام. ملي كان ف عمرها 8 سنين ديجا كانت بدات كاتغني ب ستيل كوپليكس (لي كيميّز ليهود الناطقين ب اللادينو). ف 1968، ملي كان ف عمرها 16 عام، لموروّيج لموسيقي أڤرام ألون تعرّف على لموهبة دياها، و بدات كاتخدم معاه كا مدير ديال لأعمال الشخصي ديالها.

كيتݣال بلي ساريتة كانت زوينة بزاف، و كانت كاتغني ف النوادي و لوطيلات ف عدد د لمناطق إسرائيل ب بزاف د اللوغات بحال لعبرية، الصبليونية، لفرانساوية، الطاليانية و النݣليزية. ف لبدية د السبعينات، بدات كاتخدم معا مروّيج جديد هوّ إيتان ݣافني.

ف 1971، دارت أول تسجيل ديالها ف ستوديو، ديال أغنية "بحر الدموع" لي ماعرفاتش نجاح كبير ديك الساع، و ماتعرفات مزيان تا غناها لمغني زوهار أرݣوڤ 15 عام من بعد، و عاوتان ف 2003 ملي غناها نينيت طيب و ربح بيها ف مسابقة ديال التلفازة.

ف 1972، سجلات أغاني خرين، ب عناوين "أنا ديما هاكا" ()، "نتا" () و "كانو جوج صحاب" (). و ف 1973 شاركات ف مهرجان "ريتم برّاني" ب أغنية "لفراشة" لي غناتها ب الطاليانية.

سافرات من بعد ل جنوب إفريقيا ف ضورة فنية د 6 شهور. ملي رجعات ل إسرائيل دارت حفلة قدّام لعساكريا ف لوقت ديال حرب أكتوبر 1973. عاود مشات ل جنوب إفريقيا، و بقات كاتغني تماك تا عتازلات لغنا ف 1978. من بعد، تّنسات ساريتة لفاسي بشكل كبير من الداكرة لفنية.

ساريتة لفاسي عندها 4 د لولاد، و مور ما رجعات ل إسرائيل ف 1991، سكنات ف مدينة ريشون ليتسيون تال 2004. ف داك لعام رجعات ل مدينة پيتاح تيكڤا و خدمات ف لبلدية د مدينة، و بقات فيها تا ماتت.

## مزاود
* لڤيرسيون لأصلية ديال أغنية "بحر الدموع"

## مصادر

تصنيف:زيادة 1952
تصنيف:وفيات 2025
تصنيف:موغنية إسرائيلية
تصنيف:ناس تزادو ف طانجا
تصنيف:ناس توفاو ف إسرائيل
تصنيف:مغاربا يهود ف لقرن 20
تصنيف:مغاربا يهود ف لقرن 21
دريس بديدي

**دريس بديدي** (مزيود ف 1964 ف مكناس) كوايري مغريبي سابق لي كان لعب ف عدد د لفراقي لمغريبية بحال الراجا و النادي لمكناسي، و ف لمنتخب لوطني د لمغريب.

بديدي مجوج و عندو جوج ولاد.

## لكاريير
لعب بديدي ف فرقة سكك مكناس Cheminots Meknès لي كان كيلعب ف لقسم التاني ف موسم 1982/1983 و خدا معاهم لبطولة اللولة د لمغريب ديال لفتيان. مشى للنادي لمكناسي و لعب معاه مابين 1983 و 1988، و من بعد لعب معا الراجا جوج مواسم قبل مايمشي ل وداد فاس موسم واحد (1991/1992). داز موراها ل فرقة AS Lafarge Maroc.

على لمستوى الدولي، لعب معا لمنتخب ديال الصغار ف بطولة فلسطين ف الدزاير، و ف بطولة الصداقة ف قطر، لي دّا فيها لمنتخب د لمغريب لميدالية الدهبية. معا لمنتخب اللول لعب عدد د الماتشات، ولايني واحد الضربة ف الركبة، لي جاتو ف ماتش ضد لمنتخب ديال إرلاندا ف مدينة بيلفاسط ف 1986، بعّداتو مدة طويلة على التيرانات د كورة و ماقدرش يلعب ف كاس لعالم. هاد لإصابة خرجات على لكاريير الدولية ديالو بشكل عام. لعب 3 سنين موراها معا لمنتخب، منها ماتشات ديال إقصائيات كاس إفريقيا، و ماتشات أميكال.

### ماتشات دوليين
* 1986: ماتش أميكال ضد منتخب إرلاندا، سالا ب 1 ل 2 ل صالح إرلاندا
* 22 مارس 1989: ماتش أميكال ضد منتخب الدزاير، سالا ب التعادول 1 ل 1
* 24 ماي 1989: ماتش أميكال ضد منتخب الدزاير، سالا ب 1 ل 0 ل صالح لمغريب

## مصادر

تصنيف:زيادة 1964
تصنيف:كوايري مغريبي
تصنيف:ناس تزادو ف مكناس
تاسكيوين

[تصغير|يسار|300 px|<P ALIGN=center> ڤيديو د رجال من لمجموعة د "أولزرق" تيشطحو تيسكيوين ف [إيمينتانوت ف 2024.]]
[تصغير|يسار|300 px|<P ALIGN=center> رجال تيشطحو تيسكيوين ف الجماعة د [إيروحالن ف لأطلس لكبير.]]
**تاسكيوين** (بلأمازيغية:**ⵜⴰⵙⴽⵉⵡⵉⵏ**) هي شطحا مغريبية د الرجال كاتعتارف بيها ليونيسكو ف الترات اللامادّي د لإنسانية من 2017. تاسكيوين موجودا ف الدواور د لغرب ديال لأطلس لكبير، و ف لأصل ديالها هي شطحا كادّار ف لوقت د لحرب.
## لأصل د السمية
تاسكيوين تاتعني بالشلحة "لڭرون د لحولي" (لمفرد ديالها: *تيسكيت*)، حيت الناس اللي تيشطحوها تيحطّو ڭرون على كتافهم و تيبداو يحرّكوهم. شحال هادي كانو لڭرون كيتعمّرو ب لبارود.
## مصادر

تصنيف:ستيل د لمزيكة ف لمغريب
تصنيف:أمازيغ
تصنيف:تقافة د لمغريب
تصنيف:زريعة د لمغريب
تصنيف:مقالات تكتبو ف لإديتاطون لموازي ديال ربيع د ويكيميديا ؤروپا الشرقية و لوسطانية 2025
تصنيف:تقافة أمازيغية
ديميس هاسابيس

**سير ديميس هاسابيس** (مزيود ف 27 يوليوز 1976) باحت بريطاني ف الدكا الصطيناعي و بيزنيسمان. هوّ الرئيس التنفيدي و واحد من لمؤسسين ديال ڭووڭل ديپ مايند و إزومورفيك لابس، و مستشار ديال لحكومة لبريطانية ف مجال الدكا لإصطناعي. ف 2024، هاسابيس و و دجون دجامپر تقاسمو جايزة نوبل د الشيمي على لمساهمة ديال لأبحات ديالهم د الدكا الصطيناعي ف توقع لقلدة ديال لپروتينات.

هاسابيس صاحب ديال الجمعية لملكية، ربح عدد ديال الجوائز لكبار على لخدمة لعلمية ديالو، منها جايزة لإختراق، جايزة كانادا ڭيردنر الدولية، و جايزة لاسكر. ف 2017 تعيّن فارس ديال لإمبراطورية لبريطانية (و خدا اللقب ديال "سير") و دخل الليستة د تايم 100 ديال أكتر الناس ف التأتير ديالهم. ف 2024، عاود بان ف الليستة د تايم 100، و هاد لمرة بان ف واحد من لغلافات لخمسة ديال لڤيرسيون لمطبوعة ف لمجلة.

## مصادر

تصنيف:ناس ربحو جايزة نوبل د الشيمي
تصنيف:ناس حيين
تصنيف:زيادة 1976
تصنيف:ناس د لندن
نوسانطارا

**نوسانطارا** (بلأندونيسية:**Nusantara**)، اللي سميتها الرسمية ** لمدينا لعاصيما نوسانطارا** (بلأندونيسية: **Ibu Kota Nusantara**) هي لعاصيما د أندونيسيا من 2024. هي مدينا جديدا بدات تاتبنا ف 2022، و ما غادي يسالي لبني ديالها تال 2045. جات ف الشرق د لجزيرة د بورنيو، ف لمقاطعة د كاليمانتان الشرقية. تيسكنو فيها شويا قل من نص مليون د الناس دابا (يونيو 2025)، و السّكان ديالها كيزيدو بالزربة ما حذها كاتكبر و تّبنا.

لبلان ديال لمدينا هو باش تكون مدينا مطوّرة و كاتحتارم لبيئة، و باللي يقدر لواحد يتمشّا فيها ما بين بزاف د لبلايص
.
## لأصل د السمية
السمية ديال نوساتطارا تاتعني لأرخبيل باللغة لجاوية (ديال جاڤا). تيخدّموها بزاف د الناس باش يهضرو بيها على لجزر ديال لمنطقة، اللي فيها أندونيسيا و ماليزيا و بروناي و سنغافورة و لجنوب د لفيليپين.
## التاريخ
بسباب لمشاكيل لي كانت كاتعاني منهم لعاصيما لقديما جاكارطا (بحال الزحام د بنادم و لفياضانات)، قرر الرايس د أندونيسيا جوكو ويدودو ف 2019 باش تّبنا عاصيما جددا بلاصتها، و تبدا من اللول ف وسط لغابات. صادق لبرلمان لأندونيسي ف 18 يناير 2022 على نفس لقرار، و من ديك الساعة بدا لبني ديال نوسانطارا، اللي غادي يتقام ب كتر من 33 مليار دولار.
## مصادر

تصنيف:مدون د أندونيسيا
تصنيف:عواصم آسيوية
صاي كيتامورا

**صاي كيتامورا** (مزيودة ف 12 أبريل 1983) أكاديمية جاپونية متخصصة ف لأداب لبريطاني و النقد لأدابي. تخرّجات من لكلية لملكية د لندن، و لمجالات د لبحت الرئيسية ديالها هوما ويليام شيكسپير، تاريخ لفنون التعبيرية، و لأداب د لفيمينيزم. كيتامورا راها ويكيپيدية و كاتشجع الطالابا ديالها باش يطرجمو لمقالات ديال ويكيپيديا النڭليزية للجاپونية.

كيتامورا أستادة ف جامعة موساشي من 2023. كان قبل محاضرة و أستادة مساعيدة ف نفس الجامعة مابين 2014 و 2023. و كانت مديرة ديال جمعية الدراسات د التقافة و التمتيل التقافي ف 2019. عندها عدد ديال لأعمال لمنشورة، من أهمها "عيالات ستمتعو ب مسرحيات شيكسپير" *Women Who Enjoyed Shakespeare's Plays*، "السكار، لعطرية و شي حاجة كاتفرڭع" *Sugar, Spice, and Something Explosive*، "لقيسم د النقد" *The Classroom of Critique*. و كتبات مقالات على حالة السينيستيزيا.

## مصادر

## مزاود
* 
* 
* 
* 
* 
*  

تصنيف:ناس حيين
تصنيف:زيادة 1983
تصنيف:ناس د هوكايدو
بليامون

**بليامون** (سيمتو لعلمية: Merops viridissimus) هو نوع ديال فرخ من لفاصيلة لبليامونية (، ). كايكون ف ڭاع لمناطق الناشفة ف أفريقيا من السينيڭال تال إتيوپيا. معا لوقت، زاد بليامون نتاشر تال مصر.

## النواع ديالو
كيتّعتاقد بلي بليامون فيه 3 د النواع التحتانيين:

* *Merops viridissimus viridissimus*: كاين ف أغلبية د مناطق إفريقيا مابين السينيڭال و إتيوپيا
* *Merops viridissimus flavoviridis*: كاين ف تشاد و شرق السودان
* *Merops viridissimus cleopatra*: كاين ف شمال السودان و وادي النيل ف مصر

## مصادر

تصنيف:طيور
تصنيف:نواع مامهدداش د ليستا لحمرا
بليامون (توضيح)

هادي صفحة د التوضيح، كلمة **بليامون** يمكن يكونو عندها هاد لمعاني:

* بليامون: نوع د الطيور كيعيش ف إفريقيا
* بليامون: دوّار حدا تطوان
* بليامون: كنية
** بحال عند فاطمة بليامون

تصنيف:صفحة توضيح
أمينة بركات

**أمينة بركات** (مزيودة ف 1953 ف الدارلبيضا، توفات ف 24 يونيو 2025) مومتيلة مغريبية، لي كانت عندها 40 عام ديال التمتيل ف لكاريير.

## حياتها
تزادت بركات ف درب السلطان ف الدارلبيضا.

## لكاريير
خدمات أمينة بركات ف لمسرح و السينيما و التلفازة، و شاركات ف عدد ديال لأعمال معا ممتيلين مغاربا معروفين.

بدات لكاريير ديالها ف اللخر ديال السبعينات، و شاركات ف عدد ديال لمسرحيات لي كان عندها تأتير عند الجمهور، بحال مسراحية "الفرملية و الدكتور" لي كان عندها نجاح كبير و مسراحية "بنت الحاج". و شاركات ب أدوار مزيانة ف عدد ديال لمسلسلات د التلفازة.

كانت بركات كاتدافع على حقوق لفنانين، و كانت عضوة نشيطة ف النقابة لوطنية ديال لمحترفين د لمسرح.

## خدمتها
### التلفازة
* 1988: خمسة و خميس (مسلسل مغريبي)
* 2006: الأبرياء (مسلسل مغريبي)
* من دار ل دار

## مصادر

تصنيف:مومتيلين ؤ مومتيلات مغاربا
تصنيف:مومتيلة مغريبية
تصنيف:وفيات 2025
تصنيف:ناس تزادو ف الدار البيضا
تصنيف:زيادة 1953
باراج الرتبة

**باراج الرتبة** هو باراج باقي كايتّبنى على واد أولاي ف إقليم تاونات، لمغريب. لبني ديالو بدا ف 2022 ب ميزانية ديال 4 د لمليار د الدرهم. هاد لباراج معول باش يكمل ف 2028، و يقدر يولّي تاني أكبر باراج ف حوض واد سبو مور باراج لوحدة ب مليار ميترو مكعب ديال لحقينة. لعلو ديالو 100 ميترو.

## مصادر

تصنيف:باراجات لمغريب
1447هـ

**1447ھـ** هوّ عام ف التقويم لهجري كيمتد على عوام 2025 و 2026 ف التقويم لميلادي. 1 محرم 1447 ھـ كيقابل نهار 27 يونيو 2025.

## مصادر


تصنيف:تقويم هيجري
عبد اللطيف الإمامي

**عبد اللطيف الإمامي** (مزيود ف 1953 ف مكناس، توفى ف 18 مارس 2025 ف الدارلبيضا) كان أستاد جاميعي، كاتب، هيسپانيست و ناقد مغريبي.

## لكاريير
كان أستاد ديال الصبليونية ف جامعة سيدي محمد بن عبد الله ف فاس من 1982 تال 2003، و جامعة محمد لخامس ف الرباط من شتنبر 2003. و كان أستاد زائر ف جامعات ديال الدارلبيضا، أڭادير و فاس.

دار محضارات ف عدد ديال الجامعات و لمؤسسات ف مدون د لمغريب و على برّا بحال ف فرانسا، سپانيا، ألمانيا، إسرائيل، لمكسيك، الدزاير، و غيرهم، على مواضيع متعلّقين ب الصبليونية و التقافة و لحضارة ديالها، لأداب ديال أمريكا اللاتينية، و لعلاقات بين لمغريب و سپانيا.

## خدمتو
الإمامي عندو منشورات ب لعربية، الصبليونية و لفرانساوية ف مجلات علمية متخصصة، أعمال جماعية، و جورنالات ديال لمغريب، سپانيا لبرطقيز، فرانسا، مصر و بلدان خرين.

* *De la Buenos Aires visible a la Buenos Aires inteligible (una lectura del infierno schulziano en Adam Buenosayres de Leopoldo Marechal*, en Revista Marroquí de Estudios Hispánicos n.º 1, 1991, pp 77–83.
* *La ciudad marroquí en Los nombres del aire de Alberto Ruy Sánchez y Aguafuertes españolas de Roberto Arlt*, en Huellas comunes y miradas cruzadas: Mundos árabe, ibérico e iberoamericano, coord. Mohammed Salhi, Facultad de Letras, Universidad Mohamed V, الرباط, 1995, pp.&nbsp;155–166.
* *La república andaluza de Rabat en el siglo XVII de Guillermo Gozalbes Busto, presentación*, en El siglo XVII hispanomarroquí, coord. Mohammed Salhi, Coloquios y Seminarios n.º 64, Faculté des Lettres, Université Mohamed V, الرباط, 1997, pp.&nbsp;353–359.
* *Calle del agua* Manuel Gahete, Abdellatif Limami SIAL EDICIONES

## جوايز
* جايزة محمد شكور من عند مؤسسة مڭارا رباحي

## مصادر

تصنيف:ناس توفاو ف الدار البيضا
تصنيف:ناس تزادو ف مكناس
تصنيف:وفيات 2025
تصنيف:زيادة 1953
تصنيف:كتاتبيا مغاربا د لقرن 20
تصنيف:كتاتبيا مغاربا د لقرن 21
بندر سيري بيݣاوان

**بندر سيري بيݣاوان** (ب لجاوية: **بندر سري بڬاوان**، بلماليزية: **Bandar Seri Begawan**) هي لعاصيما د بروناي دار السلام و أكبر مدينا فيها. جات ف الشمال الشرقي د لبلاد، على لجزيرة د بورنيو، تقريبا شي 20 كم من لبحر د الشينوا. تيدوز منها لواد د بروناي.

بندر سيري بيݣاوان عندها تاريخ قديم، و كانت عاصيما ديال السلطنة د بروناي ف لقرن 16. بقات عاصيما تا ف وقت ستيعمار لبريطاني، و تا ملّي ستاقلات لبلادف 1984. قبل من 1970، كانت سميتها بروناي تاون (لمدينا د بروناي)، حيت كانت غي بوحدها اللي مدينا ف لبلاد.

بندر سيري بيݣاوان فيها أكبر قصر مسكون ف لعالم (إستان نور لإيمان، و هو لقصر اللي ساكن فيه السلطان د لبلاد و فيه تا لمقر د لحكومة)، و مقيّد ف لكتاب د ڭينيس دالروكورات.

## مصادر

تصنيف:عواصم ديال بلدان
تصنيف:بروناي
تصنيف:عواصم آسيوية
تصنيف:تأسيسات د 1906 ف أسيا
كيلوميطر مربع

تصغير|300x300بك|خريطة منشورة ف 1952. كلا مربع فيها تيساعو كيساوي كيلوميطر مربع، و هادشي كيبيّن بلي لڭزيرة تيساعها علاين 2 كيلوميطر مربع
**لكيلوميطر لمربع** (ب النڭليزية *square kilometer*، كيترشم ليها ب **km<sup>2</sup>** ولّا **كلم²**) هيّ عبرة لي كاتساوي مليون ميترو مربع، لي هيّ لعبرة لمعيارية د التيساع ف السيستيم لعالمي د لعبرات.

1 كلم² كاتساوي:

* 1.000.000 ميترو مربع (م2)
* 100 هيكطار

و كاتساوي علاين:

* 0,3861 ميل مربع
* 247,1 أكر

## مصادر

تصنيف:عبرات د التيساع
فروتة

تصغير|طبسيل عامر ب لفروتات
**لفروتة** (، ) هيّ الطرف ديال شي نبتة كاتدير النوّار لي كاتكون هازة الزرّيعة ديالها و لي كاتجي من لمبيض ديالها.

النبتات د النوّار كيخدّمو لفروتات باش يتكاترو. لفروتات لي كيتكالو ب لخصوص كينشرو الزريعة ديالهم ب لحاراكة ديال بنادم و لحيوانات، و هاد لعلاقة كاتّعتابر سامبيوزية (لحيوان كيستافد من لماكلة، و النبتة كاتنشر الزريعة ديالها باش تتكاتر). لفروتات كيشكّلو طرف مهم ديال لمنتوجات الزراعية، و شي نواع (بحال التفاح و الرمان) عندهم بزاف د الدلالات التقافية و الرمزية.

ف التخدام لعام، لفروتة هيّ أي نوع د لحبات لي كاتكون عادةً حلوة (و شي مرات مرّة) لي فيها زريعات ديال نبتة، و كاتّكال كيما هيّ بلا طياب، بحال التفاح، لبانان، لعنب، لحامض، الليمون ولّا لفريز. عند لمتخصصين ديال لبوطانيك، مصطلح "فروتة" (ب ) يقدر يتخدم على حوايج لي عامة الناس ماكيتعابروهمش فروتات، بحال لڭرڭاع، حبوب اللوبيا، الضّرا، ماطيشة، و حبوب لڭمح.

## مصادر

تصنيف:نواع د لماكلة
تصنيف:فروتات
تيمفو

**تيمفو** (بالدزونݣخا: **ཐིམ་ཕུག**) هي لعاصيما د بوتان و أكبر مدينا فيها. جات ف لغرب د وسط لبلاد، ف الجبال د لهيمالايا، و تيدوز منها لواد د وانݣ شو. تيمفو لعلو ديالها ما بين 2248 و 2648 ميطرو، و هو اللي مخليها تكون تالت أعلى عاصيما ف لعالم.

لبلاصة اللي فيها تيمفو سكنو فيها الناس من بزاف د لقرون، و كانت فيها قصبة من 1216، و لكن كانو غي دواور صغار. ف 1961، ولاّت هي لعاصيما د لبلاد (بلاصة لمدينا د پوناخا)، و بدات تاتكبر بشويا بشويا. تيسكنو فيها دابا تقريبا 115.000 واحد.

تيمفو من لعواصم لقلال ف لعالم اللي ما فيهمش مطار، و اللي تيبغي يسافر ليها خاص يجي من لمطار د لمدينا د پارو، اللي هو لمطار الدولي لوحيد اللي كاين ف بوتان.

## مصادر

تصنيف:عواصم ديال بلدان
تصنيف:بوطان
تصنيف:عواصم آسيوية
عشق آباد

**عشق آباد** (ب  - ب ) هي لعاصيما د تركمانستان و أكبر مدينا فيها. جات ف لجنوب د وسط لبلاد، ف واحة ما بين الصحرا د قارا قوم و الجبال د كوبييط داڭ. عشق آباد جات قريبا ب 30 كيلوميطر من لحدود مع إيران، و تيسكنو فيها شويا كتر من مليون د الناس.

عشق آباد مدينا ما قديماش بزاف، و تأسسات ف 1881. تختارت ف 1924 باش تكون هي لعاصيما د لجمهورية السوڤياتية د تركمانستان، و لكن تردمات لأغلبية ديالها مورا زلزال ضربها ف 1948. تعاود تبنات لمدينا و كان الشعار ديالها هو تكون مدينا بيضا. فيها أكبر جميع ديال الرخام لبيض ف لعالم، و زناقي كبار و خاويين، و هو اللي كيخلي بزاف د الناس يقولو عليها باللي هي مدينا د لموتا، و تاتشبه لكوريا الشمالية.

## لأصل د السمية
السمية د عشق آباد هي باللغة التركمانية، و تاتعني لمدينا د باضاض (لحبّ).

## مصادر

تصنيف:عواصم ديال بلدان
تصنيف:تركمانستان
تصنيف:تأسيسات د لألفية 1 قبل لميلاد
تصنيف:عواصم آسيوية
تصنيف:تأسيسات د 1881 ف أسيا
تعلام غارق

بديل=Representing images on multiple layers of abstraction in deep learning|تصغير|تمتيل ديال تصاور ب عدد ديال الطبقات ديال التجريد ف التعلام لغارق
**التعلام لغارق** (ب النڭليزية *deep learning*) هوّ مجال فرعي ديال التعلام لماكيني لي كيركّز على تخدام ريزوات د النورونات *neural networks* ب بزاف د الطّبقات، على ود باش يدير عطاشات بحال لكلاصاج *classification*، الرجوع *regression*، و تعلام لخصايل *feature learning*. هاد المجال واخد لإلهام من النيورولوجيا (ب لعربية علم الأعصاب)، و كيهتم ب تكويم النورونات الصطيناعية ف "طبقات" و "التدريب" ديالها باش يتريطيو الداطا. لوصف "غارق" كيشير ل تخدام بزاف د الطبقات (مابين 3 تال لمئات ولّا لألاف) ف الريزو. الطرقان ديال التدريب يقدرو يكونو ب لحضيان *supervised*، ب نص حضيان *semi-supervised* ولّا بلا حضيان *unsupervised*.

الشكال اللولين ديال الريزوات د النورونات تستلهمو من لپروصيصاج د لمعلومات و التواصل لموزّع ف لعڭدات ديال لأنظمة لبيولوجية، سيرتو الدماغ د بنادم. ولايني النورونات الصطيناعية دابا ماكيهدفوش باش يموضيليو لخدمة ديال الدماغ، و بشكل عام كيتّعتابرو موضيلات ب جودة عيانة ل هاد لغاراض.

## مصادر

تصنيف:أنفورماتيك
أنقارا

**أنقارا** (ب التركية: **Ankara**) هي لعاصيما د تركيا و تاني أكبر مدينا فيها، مورا إسطنبول. جات ف لوسط د لبلاد، ف لمنطقة د لأناضول، لعلو ديالها 938 ميطرو، و تيدوز منها لواد د أنقارا. تيسكنو فيها تقريبا 6 د لمليون د الناس.

أنقارا فيها ميطرو عندو 3 د لخطوطا و 57 محطة. فيها مطار دولي (إيسينبووا)، و هو رابع أكبر مطار ف لبلاد.
## التاريخ ديالها
أنقارا مدينا قديما، و عندها تاريخ تا من قبل لوقت د الرومان. كانت هي لعاصيما د لمنطقة د ڭالاطيا، ف لقرن التالت قبل لميلاد.

ملّي طاحت الدولة لعتمانية ف 1923 و خدا مصطفى كمال أتاتورك لحكيم د لجمهورية الجديدا د تركيا، بدّل لعاصيما نيشان لأنقارا. السباب علاش دار هاد التبدال هو حيت إسطنبول كانت مربوطا بزاف بلعتمانيين و كان خايف تنوض ضدو مضاهرات و مدابزات تمّا. ف نفس لوقت كانت أنقارا مدينا صغيرا و بعيدا شويا ف وسط لبلاد و يقدر يبنيها على شهوتو باش تعاونو ف لحكيم. كبرات لمدينا دغيا مورا داكشي، ف اللول كانو ساكنين فيها جوايه 35.000 واحد، و ف لخمسينات كانت قربات ل 300.000 واحد.

## مصادر

تصنيف:عواصم ديال بلدان
تصنيف:مدون د تركيا
تصنيف:عواصم آسيوية
ليونانية لعصرية

**ليونانية لعصرية** (ب ، *نيا إلينيكا*) لي الناس ديالها كيسمّيوها "ليونانية" ببساطة (ب ، *إلينيكا*)، هي مجموعة ديال اللهجات ديال اللوغة لي كيهضرو بيها ليونانيين ديال دابا، و كاتّضمّن حتى اللوغة الرسمية ديال ليونان لي كاتسمّى شي مرات "ليونانية لعصرية لمعيارية".

النهاية ديال مرحلة ليونانية لوسيطية و لبدية ديال ليونانية لعصرية كاتحطّ رمزياً معا الطيحة ديال لإمبراطورية لبيزنطية ف 1453، واخا هاد التاريخ ماشي فاصل واضح ف التغييرات اللوغاوية، حيت بزاف ديال الميزات ديال اللوغة لعصرية بداو كيبانو من لقرن لرابع ميلادي.

ف معظم لفترة ديال ليونانية لعصرية، كانت اللوغة كاتعيش ف واحد لحالة ديال لإزدواجية اللوغاوية (ديڭلوصيا)، يعني كانو الناس كيهضرو لهجات مختالفين على حساب لمناطق، و ف نفس لوقت ف لكتابة كيخدمو ب شكال ديال ليونانية (ديموتيكي و كاثاريڤوصا) ف لقرن 19 و لقرن 20.

## مصادر

تصنيف:ليونانية
تصنيف:لوغات د ليونان
لكرواتية

**لكرواتية** (ب ) هي لڤيرسيون لمعيارية ديال الصربية لكرواتية، لي كيستعملوها لكروات. هاد اللوغة هي الرسمية و لمعيارية ف كرواتيا، و وحدة من تلاتة اللوغات الرسمية ف لبوصنة و لهرسك، و حتى وحدة من اللوغات الرسمية ف مونطينيڭرو، و ف لإقليم د ڤويڤودينا ف صربيا، و ف ليتيحاد لؤروپي. لكرواتية معترف بيها كـ لوغة أقلية حتى ف بعض لمناطق لخرة ف صربيا و ف شي دول جيران.

ف وسط لقرن 18، بداو لمحاولات اللولة باش يتدار معيار أدابي للكرواتية، و داكشي كان مبني على اللهجة الشطوكاڤية الجديدة لي كانت كتلعب دور ديال لوغة موحدة فوق جهوية، و بدات كتحيّد لهجات بحال الشاكاڤية، الكايكاڤية، و الشطوكاڤية.

الدور لحاسم لعبوه لكروات ديال تيار ڤوكوڤي (حاراكة ديال ليسانيين لي حاولات تطور كرواتية معيارية)، لي رسّخو تخدام الشطوكاڤية الجديدة ب لإيجكاڤية كـ معيار أدابي ف التواخر ديال لقرن 19 و بدية لقرن 20، و صايبو حتى كتابة صوتية مبنية على النطق.

لكرواتية كاتكتب دابا ب أبجدية ڭاي اللاتينية.

بـ جنب الشطوكاڤية لي مبنيّة عليها لكرواتية لمعيارية، كاينين جوج د الصياغ لعاليين خرين كيتهضرو ف كرواتيا، هوما الشاكاڤية و الكايكاڤية.

هاد الصياغ، مع الربعة ديال لمعايير لوطنية — لبوصنية، لكرواتية، لمونطينيڭرية، و الصربية — كيتجمعو ف لعادة تحت سمية وحدة ف النڭليزية:  "الصربية لكرواتية".
هاد لمصطلح فيه الجدل عند لمتكلمين لأصليين، و ف لقرن 21، الليسانيين و لفيلولوجيين بداو كيتستعملو تسميات بحال "لبوصنية لكرواتية لمونطينيڭرية الصربية" *BCMS*.

ف 1997، لبرلمان لكرواتي قرّر يدير "أيام لكرواتية" من 11 حتى لـ17 مارس.

و من 2013، لمعهد ديال للغة لكرواتية ولى كايحتافل بـ "شهر لكرواتية"، لي كيمتد من 21 فبراير (لي هو ليوم لعالمي د اللوغة لأم) حتى لـ17 مارس، لي هو نهار توقيع لإعلان على السمية و لوضعية ديال اللوغة لكرواتية لأدابية.

## مصادر

تصنيف:لوغات د كرواتيا
تصنيف:لوغات د لبوصنة ؤلهرسك
تصنيف:لوغات د صربيا
تقويم شينوي

[تصغير|كالوندري شينوي ديال [2017]]
**التقويم الشينوي** هو واحد النوع ديال التقويم اللي كيعتمد على الدورة القمرية-الشمشية، وكيستعملوه فالصين، و كيتعتابر من أقدم التقويمات اللي مازال كيتستعملو فالعالم. هاد التقويم ماشي بحال التقويم الميلادي اللي كيعتمد على الشمس بوحدها، ولكن كيجمع بين حركة الشمس و حركة القمر باش يحدد الشهور والأعياد.

## البنية ديال التقويم
التقويم الشينوي فيه 12 شهر، و كل شهر كيبدا مع بداية القمر الجديد. حيث العام فيه تقريباً 354 يوم، كاينين بعض السنوات اللي كيضيفو فيها شهر (كيسمّيوها "سنة كبيسة") باش يجي قد الدورة الشمسية اللي فيها 365 يوم.

## دورة الحيوانات
كل عام فالتقويم الشينوي كيرتبط مع واحد الحيوان من دورة مكوّنة من 12 حيوان، وهما:

# الفار 
# العجل 
# النمر 
# القنية 
# التنين 
# اللفعة 
# العودان 
# الحولي 
# القرد 
# الفروج 
# الكلب 
# الحلوف لبرّي 

كل 12 عام كتسالي دورة، وكتعاود من اللول. بزاف ديال شناوا كييآمنو أن الحيوان المرتابط بسنة لي كيتزاد فيه الشخص كيعطيه صفات خاصة وكيأثر على الزهر ديالو.

## راس العام الشينوي
راس العام الشينوي، اللي كيتسمى بـ **عيد الربيع**، هو أكبر وأهم عيد فالشينوا. كيتحتافلو به مع بداية الشهر اللول فالتقويم القمري الشينوي، وغالباً كيكون فـ أواخر يناير ولا بداية فبراير حسب الحساب الفلكي.

فهاد المناسبة، الناس كيتجمعو مع العائلة، كيطيبوا ماكلا تقليدية، وكيعطيو فلوس فـ جوايات حمرا (كيسمّيوها "هونڭ باو") لدراري صغار، وكيكونو عروض ديال الشطيح بالتنين والشعالات.

## كيفاش كيتستعمل دابا
واخا شينوا كتخدم رسمياً ب التقويم الميلادي فالإدارات والحياة عادية، ولكن التقويم الشينوي مازال حاضر فالثقافة الشينوية، خصوصاً فالمناسبات التقليدية بحال الأعياد، عراسات، وتحديد تواريخ الزهر. حتى فبلدان نتاع أسيا خرا بحال ڤييطنام، كوريا، و تايلاند كاين نسخ كتشبه للتقويم نتاع الشينوا.

## مصادر

تصنيف:تقويم
تصنيف:الشينوا
تصنيف:تقافة د الشينوا
نيكولو ماكياڤيلي

**نيكولو دي بيرناردو ديي ماكياڤيلي** (مزيود ف 3 ماي 1469، توفى ف 21 يونيو 1527) ديپلوماسي، كاتب، فيلسوف و توارخي فلورانسي لي عاش ف لفترة د لعاودولادة ف الطاليان. ماكياڤيلي معروف بزاف ب كتابو لمير *Il Principe* لي كتبو ف جوايه 1513، ولايني ماتّنشر تال 1532، 5 سنين مور لموت ديالو. كيتّعتابر لأب ديال لفلسفة السياسية لعصرية و ديال لعولوم السياسية.

ل سنوات كان ماكياڤيلي مسؤول رفيع ف جمهورية فلورانسا، ب مسؤوليات ديپلوماسية و عسكارية. و كتب مسراحيات كوميدية، أغاني د لكارنيڤال، و قصايد. لمراسلات الشخصية ديالو عندها أهمية كبيرة عند التوارخيا و الدارسين ديال لمراسلات الطاليانية. و خدم سيكريتير ف السفارة ديال جمهورية فلورانسا مابين 1498 و 1512، ف لوقت لي فاميلة ميديتشي مابقاتش ف السلطة.

مور لموت ديالو، كلمة "ماكياڤيلي" ولّات كاتعني شي حاجة ماشي أخلاقية، بحال لحوايج لي نصح بيهم ف كتابو لمشهور "لمير". الشان لي هتم بيه هوّ الطرقان باش لحاكم يقدر يحافظ على لكرسي ديالو، و كان كيعرف سياسيين لي خدّمو لحيلة، لخيانة و الجريمة ل هاد لغاراض. و نصح لحكّام باش يخدّمو الشر ملي الضرورة السياسية كاتدعو ليه، و زاد ڭاع بلي لواحد خاصو يسامح لمؤسسين و لإصلاحيين الناجحين يلا  قتلو قيّاد خرين لي كيعارضوهم. كتاب "لمير" كان متير للجدل من نهار تّنشر. كاين لي كيتعابرو مجرد وصف ديال لواقع السياسي. و بزاف كيڭولو بلي هوّ كتاب تعليمي للطغاة الجايين باش يعرفو كيفاش ياخدو و يحافظو على السلطة. حتى ف لفترة لمعاصرة، كاينين دارسين بحال ليو سطروس لي ڭالو على ماكياڤيلي بلي هوّ "أستاد ديال الشر".

وخا ماكياڤيلي تّشهر كتر بسباب لخدمة ديالو على لأنظمة لأميرية، الدارسين عطاو لإنتيباه تا للتصورات ديالو ف أعمال خرين ديال لفلسفة السياسية. بحال كتابو "مداكرات على ليڤي" (تّكتب ف جوايه 1517)، لي وخا مشهور قل من "لمير"، كيتّعتابر نص مؤسس ديال لحاراكات الجمهورية لعصرية. لأعمال ديالو كان عندهم تأتير كبير على لكتّاب ديال عصر التنوير، لي جددو لإهتمام ب الجمهوريانية لكلاسيكية، بحال جان جاك روسو و دجيمس هارينڭتون. لواقعية السياسية ديال ماكياڤيلي باقي كاتأتّر على أجيال ديال لأكاديميين و السياسيين، و لمقاربة ديالو تقارنات معا الريالپوليتيك ديال شخصيات سياسية بحال ؤطو فون بيسمارك.

## مصادر

### مراجع

* 
* 
* 
* 
* 
* 

## مزاود

* أعمال ديال ماكياڤيلي ف Standard Ebooks
* أعمال ديال ماكياڤيلي ف مشروع ڭوتينبيرڭ
* أعمال على ولّا ديال ماكياڤيلي ف لأرشيڤ د لأنتيرنيت
* أعمال ديال ماكياڤيلي ف ليبريڤوكس (مكتابة ديال لكتوبا ؤديو)
* بيوڭرافيا ديال نيكولو ماكياڤيلي ف موسوعة بريطانيكا
* ماكياڤيلي، نيكولو – *موسوعة لأنتيرنيت د لفلسفة.*
* نيكولو ماكياڤيلي- دخلة ف موسوعة ستانفورد د لفلسفة
* مقال ديال ويليام ر. إڤيرديل "From State to Free-State: The Meaning of the Word Republic from Jean Bodin to John Adams" ب نيقاش مفصل على ماكياڤيلي
* أعمال ديال ماكياڤيلي Machiavelli
* نيكولو ماكياڤيلي – ؤبيرا ؤمنيا: نصوص طاليانية و نڭليزية
* أعمال كاملة ديال ماكياڤيلي ف جامعة أديلايد

تصنيف:زيادة 1469
تصنيف:توارخي طالياني
تصنيف:كاتب طالياني
تصنيف:فيلسوف طالياني
تصنيف:وفيات 1527
ديلي

**ديلي** (بلبرتغالية و التيتوم: **Díli**) هي لعاصيما د تيمور الشرقية و أكبر مدينا فيها. جات ف الشمال د لجزيرة د تيمور، على وطيا ضايرين بيها الجبال. بناوها لبرتقيزيين ملي دخلو للمنطقة ف 1520، و ردّوها هي لعاصيما د لبلاد من 1769. بقات عاصيما د تيمور تا ملّي ستاقلات ف 1999.

تيسكنو ف ديلي شويا قل من 300.000 واحد، و فيها مرسى دولي (أكبر واحد ف لبلاد)، و لمطار الدولي لوحيد د لبلاد.

## مصادر

تصنيف:عواصم ديال بلدان
تصنيف:تيمور الشرقية
تصنيف:عواصم آسيوية
تصنيف:تأسيسات د 1520 ف أسيا
كولومبو

**كولومبو** (بالتاميل: **கொழும்பு** - بالسينهالا: **කොළඹ**) هي لعاصيما التنفيدية و لقضائية د سري لانكا و أكبر مدينا فيها. جات ف لجنوب لغربي د لبلاد، و كاطل على لمحيط لهندي. رسميا، كولومبو ماشي كاملا هي لعاصيما لإدارية د لبلاد، و إنما غي وحدا من الضواحي ديالها، اللي سميتها سري جاياواردنپورا كوتي.

كولومبو مدينا عندها تاريخ قديم، و كانو تيتلاقاو فيها البياعا و الشراية من لوقات لقديما. هضر عليها بن بطوطة اللي كان مشاليها ف لقرن 14. كانت هي لعاصيما د لبلاد من 1815 (ف لوقت د لإمبراطورية لبريطانبة)، و تا مورا ما ستاقلات ف 1948. تال 1978 عاد تبدلات و مابقاتش هي كولومبو. تيسكنو فيها دابا تقريبا 800.000 واحد.

كولمبو فيها جوج د لمطارات (واحد دولي و واحد د لبلاد)، و أكبر مرسا ف سري لانكا. هي أول مدينا سياحية ف لبلاد من حيت شحال ديال الناس اللّي كيجيو ليها.

## مصادر

تصنيف:عواصم ديال بلدان
تصنيف:سري لانكا
تصنيف:عاصيمة قديمة على حساب لبلاد
ملكية

450px|تصغير|خريطة ديال لملكية ف لعالم ف 2021.**لملكية** هي واحد طريقة د لحكيم فيها واحد عاهل (ماليك) اللي كيحكم حتا لموت ؤلا لإستقالة ديالو. على حسب لموسوعة لبريطانية هي سيستيم سياسي على حساب لحكيم لموحد د واحد شخص. لملكية يمكن تكون وراثية ؤلا منتاخبة، كيما لعاهل ديالها يمكن يحكم إما بشكل مطلق ؤلا محدود ب لقانون الدستوري.

## نواع د لملكية
النوع د لملكية اللي كان ف لّول هوّ لملكية لمطلاقة ()، و فيها لملك كيحكم على لحوكومة و لإدارة كاملين و تّا على الشؤون د الدولة. لملكية لمطلقة يمكن تكون عندها برلمان ولكن مايقدرش يحكم إلا بشكل رمزي ؤلا إستشاري. لإمبراطورية الرومانية و لمملكة د فرانسا (987–1792) هوما من أبرز لأمتيلة التاريخية ديال لملكية لمطلاقة.

ملي بدات التورة لفرانساوية و التورات د عام 1848 ف ؤروپا، بداو بزاف د لبلدان يقررو باش يحددو لحكيم د لماليك ف الشؤون ديالهم ؤلا باش يزيدو لقوة ديال لبرلمان، و من ديك الساعة ولاو ملكيات دستورية. تقدر تكون واحد ملكية نص دستورية، يعني كاين سيستيم دستوري ولكن لعاهل عندو صلاحيات كبيرة من اللي يقدرو يحتاجو لملوك الدستورية لوخرا، متلاً ف الشؤون لبرانية.

## لملكية ف لعالم
كاين دابا 43 دول مستاقلة ملكية ف لعالم.

### ممالك د لكومونويلت
[تصغير|لماليكة [إيليزابيط التانية و رؤسا د لحوكومات ديالها ف 1952]]
لعاهل لبريطاني (دابا لماليك تشارلز التالت) هو رئيس الدولة تّا ديال 14 دول ؤخرين جاو ف أميريكا و ؤقيانوسيا، و كاملين هوما دول مستاقلة ديموقراطية و ممالك دستورية ف منظمة لكومونويلت. لعاهل لبريطاني هو رئيس د كنيسة النݣليز، اللي هي لكنيسة الرسمية ف النݣليز، ولكن لممالك لوخرا ماعندهاش أي دين رسمي.

### ملكيات ؤروپية
باقي كاين 11 ملكيات ؤخرين ف ؤروپا، منهم 8 دول ملكية دستورية، بحال بلجيكا، سپانيا، السويد ؤلا هولاندا. كاينة جوج إمارات ف ؤروپا (ليخطنشطاين و موناكو) هوما نص دستورية فيهم لأمير كيحكم ب صلاحيات كبيرة من اللي كاين ف لممالك لؤروپيين لوخرا. لڤاتيكان هي لملكية لوحيدة ف لعالم اللي هي منتاخبة و ماشي وراثية، لبابا د لكنيسة لكاطوليكية كيحكم عليها بشكل مطلاق.

### ملكيات ؤخرين
ماليزيا هي مملكة دستورية إسلامية جات ف أسيا فيها 9 ملوك و سلاطين كينتاخبو واحد ملك فيديرالي منهم كل 5 سنين، و بروناي اللي جات حداها محكومة من سلطان ب قوة مطلاقة على حساب الدستور د بروناي و لقانون د الطوارئ من 1962.

لمملكة د طونݣا اللي تأسسات ف عام 1875 هي لملكية لمستاقلة لوحيدة اللي كاينة دابا ف ؤقيانوسيا و ف لمنطقة د پولينيزيا.

## مصادر

## مزاود
* ملكية ف لموسوعة لبريطانية 
* ملكية على فرانس 24 


تصنيف:أنظمة سياسية
تصنيف:مناصب د السلطة
تصنيف:تيتر
راس

**الراس** هو الجزء الفوقاني ديال بنادم ولا أي مخلوق اللي فيه لوذن و ل الدماغ و الجبهة و الفم و لحناك و لعين والنيف. و هادو كاملين كل واحد منهم كيساعد ف حاسة من لحواس اللي كاينة بحال الشوف و السماع و الشمان و الذوقان. بعض الحيوانات اللي كاينة مكيكونش عندها راس.

تطورات ريوس الحيوانات من خلال وحد الاتجاه سميتو التمرد. في الحيوانات اللي بحال بحال الثنائية، كتركز الأنسجة العصبية في البلاصة القدامية، و كتكون هيكلات مهمتها معالجة المعلومات. و من خلال نظرية اللي كتسمى التطورية البيولوجية، كتركز أعضاء الحواس و نظام التغذية حتى هيا في المنطقة القدامية؛ و هاد شي كامل اللي كيشكل الراس.
[تصغير|راس ديال ماصك د ال[موت]]

## راس البشار
الراس ديال البشار هو وحدة تشريحية كتكون من الجمجمة و عظم الفريكة و عظام العنق. الجمجمة فيها الدماغ، و شوية من السنسول. كاينين ثمنية ديال لعظام ف دماغ و ربعطاش ف عظم لوجه. 

## التصاور

فيشي:Head_nerves.gif|أعصاب ديال الراس د بنادم، من كتاب *Gray's Anatomy*, 1858
فيشي:Andrea_Vaccaro,_Tête_de_Saint-Jean_Baptiste.jpg|"الراس ديال لقديس يوحنا لمعمدان" ديال لفنان أندريا ڤاكارو، زيت فوق توب، لقرن 17
فيشي:Statue_de_Saint_Solange.JPG|تمتال ديال لقديس سان صولانج لي تّقطع ليه راسو، لقديس السيد ديال إقليم بيري ف فرانسا
فيشي:POL_powiat_kaliski_COA_(1999-2024).svg|درع مرسوم فيه الراس ديال تور


## مصادر
ريزو د النورونات الصطيناعية

[تصغير|الريزو د النورونات الصطيناعية هوّ مجموعة ديال لعڭدات لمتاصلة بيناتها، مستلهمة من تبسيط ديال [نورون|النورونات ف الدماغ. ف هاد التصويرة، كلا دوّارة كاتمتل نورون صطيناعي، و كلا نبلة كاتمتّل كونيكصيون بين لخرجة *output* ديال شي نورون و الدخلة *input* ديال نورون خور.

الريزو كايكونو فيه عادةً طبقة ديال الدخلة *input layer* ف لبدية و طبقة ديال لخرجة *output layer* ف اللخر و بيناتهم طبقات "مخبّيين" *hidden layers*.]]
**الريزو د النورونات الصطيناعية** (ب النڭليزية *artificial neural network*) هوّ واحد لموضيل حواسبي مستلهم من لقلدة و لخدمة ديال الريزو د النورونات لبيولوجي لي كاين ف الدماغ و الجهاز لعصبي ديال لكائنات لحية.

الريزو د النورونات الصطيناعية كيتكوّن من وحدات مكونيكطين بيناتهم كيتسماو "نورونات صطيناعية"، لي كيحاكيو النورونات ديال الدماغ بشكل مبسّط. تدارو أبحات تا على النورونات الصطيناعية لي كيحاكيو النورونات د الدماغ بشكل قرب، و بيّنو بلي كيحسّنو لقدرة ديال الريزو. لكونيكصيونات بين النورونات كيمتّلو الصيناپصات *synapses* ديال الدماغ. كلّا نورون كيجيه سينيال من عند النورونات لخرين لي مكونيكطين معاه، و كايطريطي هاد السينيال قبل مايدوّزو ل نورونات خرين. "السينيال" كيكون واحد لعاداد، و لخرجة ولّا لأوتپوت ديالو كاتكون نتيجة ديال دالة ماشي خطيّة *non-linear function* كاتطبّق على جميع الدخلات ولّا إنپوتات لي جايين ل عندو. هاد الدالة كاتسمى "الدالة د التفعيل" *activation function*. لقوة ديال السينيال كاتحدد ب "التقل" *weight* لي كاتّقاد و كاتّعدّل لقيمة ديالو ف لپروصي ديال التعلام.

ف لعادة، النورونات كيتجمعو ف طبقات. كلا طبقة تقدر تطبّق تحويل خاص على الدخلات ديالها. السينيال كيدوز من الطبقة اللولة (الطبقة د الدخلة *input layer*)، تال الطبقة اللخرة (الطبقة د لخرجة *output layer*)، و يقدر يدوز من طبقات وسطانيين كيتسماو "الطبقات لمخبيين" *hidden layers*.

الريزوات د النورونات الصطيناعية كيتخدّمو ف شلا عطاشات، بحال لموضيلاج التوقوعي *predictive modelling*، لكونطرول لمأضاپطي *adaptive control* و حل لمشاكيل ف الدكا الصطيناعي. هاد لموضيلات كيقدرو يتعلّمو ب التجربة، و يوصلو ل ستينتاجات من مجموعة معقدة ديال لمعلومات لي تقدر تبان مامتعلقاش ب بعضياتها.

## مصادر


تصنيف:سطاتيستيك حواسبية
تصنيف:ألڭوريتم د لكلاصاج
تصنيف:نوروصيونص حواسبية
لمنتخب لوطني لمغريبي د لفوتصال

[تصغير|[سفيان شعراوي|سفيان الشراوي، لعّاب ديال منتخب لفوتصال]]
**لمنتخب لوطني لمغريبي د لفوتصال د الرجال**، لملقّب ب *السبوعا د لأطلس* (ب لعربية *أسود الأطلس*، ب لفرانساوية *les Lions de l'Atlas*) هوّ لفرقة لي كاتمتّل لمغريب رسمياً ف لمنافسات الدولية ديال لفوتصال د الرجال. لمنتخب د لفوتصال تابع للجامعة لملكية لمغريبية د لكورة، و كيتّعتابر من أقوى لمنتخبات ف لعالم.

لمنتخب لمغريبي د لفوتصال دّا 3 د لكيسان د إفريقيا و 3 د لكيسان لعربية. و تأهل ل كاس لعالم د لفوتصال 4 د لمرات، من 2012. أحسن إنجاز ديالو كان ف 2021 و 2024 ملي وصل للكار د فينال.

## تاريخ
لمنتخب جا التاني ف لبوطولة لعربية د لفوتصال 1998 و بوطولة إفريقيا د لفوتصال 2000، و التالت ف بوطولة إفريقيا د لفوتصال 2008.

ف التورنوا د شمال إفريقيا 2010 ف ليبيا، قدر لمغريب يغلب الدزاير 7 ل 2 و فلسطين 7 ل 1، و تعادل معا تونس 4 ل 4. ولايني خسر 3 ل 4 ضد ليبيا ف لفينال و جا التاني.

ف نفس لعام، تنافس لمنتخب ف لكاس لمتوسطية د لفوتصال لي تا هي تّلعبات ف ليبيا. بعدما جا التاني ف لڭروپ ديالو ب 4 د النقاط، خسر قدّام كرواتيا ف الدور التاني، لي من بعد ربحات لكاس. ف لماتشات ديال الترتيب، قدر لمنتخب لمغريبي يغلب لبوصنة 5 ل 3 و لبنان 6 ل 2 باش يشد الرتبة لخامسة. هشام الدڭيڭ حصل على جايزة أحسن مدرّيب، و اللعاب لمغريبي يحيى بايا تختار ف أحسن تشكيلة ديال لبوطولة.

ف 24 أبريل 2016، خدا لمنتخب لمغريبي كاس إفريقيا لمرة اللولة، بعدما غلب لمنتخب د مصر 3 ل 2 ف لفينال. 4 سنين موراها، دافع على اللقب ديالو ف لأرض ديالو بعدما غلب مصر نيت ف لفينال ب 5 ل 0.

ف 29 ماي 2021، ربح مصر مرة خرة ب 4 ل 0 ف لفينال ديال لكاس لعربية. ف كاس لعالم د لفوتصال 2021، قدر لمغريب يدوز للدور التاني بعدما جا التاني ب 5 د النقاط، لي خداها ب رباح ضد ڭزاير سليمان ب 6 ل 0، و تعادول ضد الطايلاند و لبرطقيز لي دّات لكاس. تقصى ب صعوبة ف لكار د فينال ضد لبريزيل (0 ل 1). ف لعام لي موراه، خدا لكاس لعربية لمرة التانية بعدما غلب لعراق ب 3 ل 0. ف 5 شتنبر 2022، ولّى مكلاصي التامن ف لعالم قبل من الطاليان و مور كازاخستان.

ف شتنبر 2022، شارك لمغريب ف لبوطولة لقارية د لفوتصال، لي هوّ تورنوا أميكال ملعوب ف الطايلاند. بعدما تعادل معا منتخب الطايلاند ب 2 ل 2، غلب لموزمبيق 4 ل 2 ف الدور اللول، فينلابدا ب 4 ل 1 ف الدومي فينال، و إيران ف لفينال ب 4 ل 3 باش يدّي لبوطولة.

ف 16 يونيو 2023، غلب لكويت 7 ل 1 ف لفينال ديال لكاس لعربية باش يحصل على اللقب التالت ديالو.

لمغريب ضايف كاس إفريقيا د لفوتصال للمرة التانية على التوالي ف 2024 بعدما نساحبات لموزمبيق من التنظيم. بعدما ربحو لڭروپ ديالهم، منهم رباح ب 13 ل 0 ضد زامبيا لي كانت أكبر حصة غلب بيها لمغريب ف التاريخ د لفوتصال، قدر يدّي لكاس للمرة التالتة على التوالي بعدما غلب أنڭولا ب 5 ل 1 ف لفينال. لمغريب دابا متعادل معا مصر ف عدد لكيسان د إفريقيا د لفوتصال.

## مصادر

تصنيف:تأسيسات د 1995 ف لمغريب
تصنيف:منتخبات وطنية د كورة د الرجال د لمغريب
كاس العرب 2025

**كاس العرب 2025** (الإسم الرسمي: كاس العرب فيفا 2025) و غالبا ما كيتسمى ب مونديال العرب. غادي يكون النسخة الحضاش ديال كاس العرب. و النسخة التانية بتنظيم الإتحاد الدولي ديال لكرة. غادي تستاضفها قطر في الفترة بين 1 و 18 دجنبر 2025. هادي غادي تكون المرة التالتة اللي قطر تستضيف فيها الحدث بعد الجوج نسخ نتاع 1998 و 2021. اللي كيحمل اللقب هو المنتخب الجزائري.

## مصادر

تصنيف:2025 ف كورة
دجون هوپفيلد

**دجون هوپفيلد** (مزيود ف 15 يوليوز 1933) فيزيسيان ميريكاني و أستاد فخري ف جامعة پرينسطون. هوپفيلد معروف سيرتو ب الدراسة ديال الريزو د النورونات الصطيناعية الترابطية *associative neural networks* ف 1982، و تطوير الريزو د هوپفيلد. قبل هاد لإختراع، لأبحات ديال الدكا الصطيناعي كانو ف فترة ديال الركود ولّا الشتوة، و لخدمة د هوپفيلد عاود حيات لإهتمام ب هاد لمجال.

ف 2024، هوپفيلد و دجيفري هينتون خداو جايزة نوبل د لفيزيك على "لإكتشافات و لإختراعات لأساسية لي عطاو التعلام لماكيني ب الريزو د النورونات الصطيناعية". و خدا بزاف ديال الجوايز لكبار ف لفيزيك على لخدمة ديالو متعددة التخصصات ف لفيزيك د لمادة لمكتفة، لفيزيك لإحصائية، و لبيوفيزيك.

## مصادر

تصنيف:ناس ربحو جايزة نوبل د لفيزيك
تصنيف:ناس حيين
تصنيف:زيادة 1933
فيزيسيان

[تصغير|يسار|[ألبيرط أينشطاين واحد من أهم لعولاما د لفيزيك النظريين ف لقرن 20، لي طوّر نظرية النسبية، و ساهم ف لبدية ديال نظرية لكوانطا ]]
**لفيزيسيان** ولّا **لعالم د لفيزيك** هوّ عالم متخصص ف لفيزيك، لي كاتشمل الدراسة ديال لمادة و الطاقة على جميع لمستويات و لأحجام ف لمكان و الزمان ف لكون. لعولاما د لفيزيك كايهتمو ب شكل عام ب لأسباب الجدرية ديال لفينومينات، و ف لعادة كايصيغو لفهم ديالهم على شكل معادلات ولّا مفاهيم د لماط. لعولاما د لفيزيك كيخدمو ف مجال واسع ديال لبحت من لأطوال لقصار ف لفيزيك تحت الدرية و لفيزيك د لفرتيتات، تال لأطوال لمتوسطة ف لفيزيك لبيولوجية، و لأحجام لكونية لكبيرة ف لكوصمولوجيا لفيزيكية. بشكل عام كاينين جوج نواع ديال لعولاما د لفيزيك: التجريبيين لي كيتخصصو ف ف لمراقبة ديال لفينومينات د الطبيعة و تطوير و تحليل التجارب، و النظريين لي كيتخصصو ف تطوير موضيلات ماطيماتيكية ديال السيستيمات الطبيعية، و التفسير و التاوقّوع ديال لفينومينات ف الطبيعة.

لعولاما د لفيزيك يقدرو يطبّقو لمعرفة ديالهم على ود حل مشاكيل عملية ولّا تطوير طيكنولوجيات جديدة (ف لمجالات ديال لفيزيك التطبيقية ولّا لانجينيوري د لفيزيك).

## مصادر

## زيد قرا

* كيفاس تولي فيزيسيان نظري مزيان ، جامعة ؤتريخت
* لعولاما د لفيزيك و لفلك؛ بيرو د لخدمة و السطاتيستيك لميريكاني
* لكاريير ديال فيزيسيان
* لكاريير ديال لانجينيوري د لفيزيك
محمد داود

**محمد داود** (مزيود ف 1901، توفى ف 1984) كان كاتب و توارخي مغريبي. داود كان من أهم لوطنيين ف شمال لمغريب ف الصراع على ود لإستقلال من سپانيا.

## حياتو
محمد داود كان أستاد ديال لخليفة د السلطان ف الشمال د لمغريب، مولاي حسن بن لمهدي و ديال لمقرب د لقصر أحمد بلبشير حسكوري لي بجوج كبرو ف لقصر السلطاني ف تطوان.

ف 1923، ولّى داود مدير ديال مدراسة تانوية أسسها الحاج عبد السلام بنونة. و كان عضو بارز ف إتحاد حقوق بنادم ف تطوان، و الجمعية لهيسپانو-إسلامية.

معا عبد السلام بنونة، أسس داود مجموعة "المصلحون" ف 1926.

## خدمتو
* موسوعة تاريخ تطوان ف خمسطاش (15) مجلد، تطبعو منها تسعود (9) د لمجلدات.
* مختصر تاريخ تطوان، لي ربح جائزة معهد مولاي الحسن عام 1953
* الأمثال العامية في تطوان والبلاد العربية ف ربعة د لمجلدات، تطبع منها لݣزو اللول: المقدمات و الأمثال المجردة
* على راس الأربعين مذكرات الأستاذ محمد داود. تطبع منو لݣزو اللول
مؤلفات باقي ماتطبعوش:
* عائلات تطوان
* النقود المغربية في مائة عام

## مصادر


## مزاود
سيت ديال مكتابة محمد داود (أرشيڤ)

تصنيف:زيادة 1901
تصنيف:وفيات 1984
تصنيف:ناس د تطوان
تصنيف:كتاتبيا مغاربا د لقرن 20
تصنيف:توارخيا مغاربا د لقرن 20
دجيفري هينتون

**دجيفري إڤيريست هينتون** (مزيود ف 1947) أنفورماتيسيان، عالم د لإدراك، و پسيكولوڭ إدراكي بريطاني كانادي. هينتون معروف ب خدمتو على الريزوات د النورونات الصطيناعية، لي خلاتو يتّعتابر "لأب الروحي ديال الدكا الصطيناعي".

هينتون أستاد فخري ف جامعة طورونتو. مابين 2013 و 2023، كان قاسم لوقت ديالو مابين لخدمة ف ڭووڭل (ب التحديد ف ڭووڭل بريين *Google Brain*) و ف جامعة طورونتو، قبل مايعلن لخروج ديالو من الشركة ف ماي 2023، بسباب الريسك ديال الطيكنولوجيا د الدكا الصطيناعي على حساب ما ڭال. ف 2017، أسس معهد ڤيكتور *Vector Institute* ف طورونتو و ولّى لمستشار لعلمي اللول ديالو.

معا ديڤيد روملهارت و رونالد دج. ويليامز، كتب هينتون ورقة بحتية لي تنشرات ف 1986 و تسيتات بزاف، و كانت السباب ف الشعبية ديال مفهوم لألڭوريتم د التنشار للور *backpropagation* على ود تدريب الريزوات د النورونات متعددة الطبقات *multi-layer neural networks*، وخا ماكانوش أول وحدين قتارحو هاد لمقاربة. كيتّعتابر هينتون من الروّاد ديال مجال التعلام لغارق. لإنجاز لكبير ديال التعرف على التصاور ديال أليكس نيت، تدار ب تعاون مابين هينتون و الطالابا ديالو أليكس كريجيڤسكي و إليا سوتسكيڤر، على ود تحدي إمادجنيت ف 2012.

ف 2018 حصل هينتون على جايزة تورينڭ، لي كاتّعتابر "جايزة نوبل د لانفورماتيك"، معا يوشوا بينجيو و يان لوكان على لخدمة ديالهم على التعلام لغارق. التلاتة كيتسمّاو شي مرات "لبّاوات الروحيين ديال التعلام لغارق" و دارو محاضرات شعبية مجموعين. معا دجون هوپفيلد، هينتون خدا جايزة نوبل د لفيزيك ف 2024، على "لإكتشافات و لإختراعات لأساسية لي عطاو التعلام لماكيني ب الريزو د النورونات الصطيناعية".

ف ماي 2023، علن هينتون بلي خرج من ڭووڭل، باش "يقدر يهضر ب حرية على الريسك ديال الدكا الصطيناعي. و ڭال بلي هاز لهم بسباب التخدام لخايب و لمقصود، الشوماج بسباب الطيكنولوجيا، و الريسك لوجودي ديال الدكا الصطيناعي. و زاد بلي لحطّان ديال تعليمات د لأمان غادي يتطلب تعاون ديال لأطراف لي كاتنافس باش تطوّر الدكا الصطيناعي، باش يتجنبو النتائج لخايبة ڭاع. مور ما خدا جايزة نوبل، دعا ل أبحات مستعجلة ف لأمان د الدكا الصطيناعي باش بنادم يعرف كيفاش يسيطر على سيستيمات ديال الدكا الصطيناعي لي فايتة الدكا د بنادم.

## مصادر

تصنيف:زيادة 1947
تصنيف:ناس حيين
تصنيف:ناس ربحو جايزة نوبل د لفيزيك
تصنيف:باحت ديال الدكا لإصطناعي
سري جاياواردنپورا كوتي

**سري جاياواردنپورا كوتي** (بالتاميل: **சிறீ ஜெயவர்தனபுர கோட்டே** - بالسينهالا: **ශ්‍රී ජයවර්ධනපුර කෝට්ටේ**)، اللي كاتسمّا تا **جاياپورا** ولاّ **كوتي** هي لعاصيما لإدارية د سري لانكا. هي ضاحية جات ف لجنوب الشرقي ديال كولومبو، اللي هي لعاصيما التنفيدية و لقضائية و أكبر مدينا د لبلاد.

سري جاياواردنپورا كوتي كانت عاصيما د سري لانكا ف واحد لوقت ف لقرن 15، و عاود ولات عاصيما رسميا ف 1982. تيسنكو فيها دابا تقريبا 115.000 واحد.

## مصادر

تصنيف:عواصم ديال بلدان
تصنيف:سري لانكا
تصنيف:عواصم آسيوية
لاوتسو

**لاوتسو** ولّا **لاوتزو** ولّا **لاوتزي** فيلسوف شينوي نص ؤسطوري و كاتب ديال طاو تي تشينڭ، لي كيتّعتابر واحد من النصوص لمؤسسين ديال الطاوية، معا كتاب جوانڭ تزي. السمية ديالو كاتعني "لأستاد لكبير". أغلبية د الدارسين ليوم كيعتابرو بلي التفاصيل د حياتو غير تلفيق تدار من بعد، و بلي لكتاب غالباً كان نتيجة ديال تعاون د عدد ديال لكتّاب. الروايات التقليدية كاتڭول بلي سميتو "لي إر" و تزاد ف لقرن 6 قبل لميلاد ف دولة تشو ف لفترة د الربيع و لخريف ف الشينوا (ج. 770 تال ج. 480 ق.م). كان خدّام أرشيڤيست ف لقصر د سلالة دجو ف مدينة وانڭتشينڭ (دابا لوويانڭ)، و تلاقى معا كونفوشيوس مرة و تار لإعجاب ديالو، و كتب الطاو تي تشانڭ ف ڭلسة وحدة و من بعد غبر ف لبراري د غرب الشينوا.

كيتّعتابر لاوتسو شخصية محورية ف التقافة د الشينوا، و لمؤسس ديال الطاوية. كان كيتمجّد ب عتيبارو الجد ديال سلالة طانڭ (حكمات مابين عوام 618 و 907)، و ف الشينوا ديال دابا كيتّعتابر هوّ أول واحد كانت كنيتو "لي". ف شي مداهب ديال الطاوية، لبودية الشينوية، لكونفوشيوسية و الديانة الشعبية د الشينوا كيتّعتاقد بلي ولّى عيساوي خالد ماكيموتش. كاينين أتباع ديال الطاوية كيعتاقدو بلي الطاو تي تشينڭ هوّ لأڤاطار، على شكل كتاب، ديال الرب لاوجون، واحد من لأرباب التلاتة النقيين عند الطاويين، ولايني أغلبية ماكيعتاقدوش ب هادشي.

كتاب طاو تي تشينڭ كان عندو تأتير عميق على لحاراكات الدينية ف الشينوا و على لفلاسفة الشناوا لي بانو موراه، لي علّقو عليه، شكرو فيه ولّا نتاقدوه بزاف. ف لقرن 20، لإنتقادات النصّية ديال التوارخيا عطات نظريات لي كاتشكك ف لوقت فين بان لاوتسو ولّا حتى لوجود ديالو، و كاتفتارض بلي النص ديال لكتاب ما تألف تال فترة الدولات لمتحاربة (ج. 475 تال 221 ق.م)، و كان منتوج ديال عدد د لكتاتبيا.

## مصادر

## مراجع

* 
* 
* 
* 
* 
* 
** 
* .
* 
* 
* 
* 
* 
* 
* 
* 
* 
* 
* 
* 
* 
* 
* 

 

تصنيف:تقافة د الشينوا
تصنيف:كتاب
سكوپيا

**سكوپيا** (بلمقدونية: **Skopje** ولاّ **Скопје** - بلألبانية: **شكوپي - Shkupi** - بالتركية: **أوسكوب - Üsküb** ولاّ **Üsküp**)' هي لعاصيما د مقدونيا الشمالية و أكبر مدينا فيها. جات ف الشمال د لبلاد، و تيدوز منها لواد د ڤاردار.

سكوپيا عندها تاريخ قديم و كانت موجودا ف لوقت د الرومان، اللي حكموها من لقرن اللول ميلادي. حكموها من بعد دول خرا بحال لبيزانطيين و الدولة لعتمانية و صربيا و يوݣوسلاڤيا. ملي تفككات هاد اللخرانية،و ولأّت مقدونيا الشمالية بلاد مستاقلة ف 1991، كانت سكوپيا هي لعاصيما ديالها.

تيسكنو ف سكوپيا دابا شويا كتر من نص مليون د الناس، و فيها مطار دولي، اللي هو أكبر واحد ف لبلاد.

## مصادر

تصنيف:عواصم ديال بلدان
تصنيف:مقدونيا الشمالية